CWT พุ่งต่อ 19% รับแผนนำไฟฟ้าส่วนเกินใช้ใน “เหมืองขุดบิตคอยน์”
CWT แรงต่อ 19% ตอบรับข่าวบอร์ดไฟเขียวบริษัทลูก “ชัยวัฒนา กรีน แมนเนจเม้นท์” รุกธุรกิจใหม่ ลงทุนในสินทรัพย์ดิจิทัล เข้าศึกษาการสร้างเหมืองขุดบิตคอยน์ จากการใช้พลังงานหมุนเวียนที่มีอยู่ในกลุ่มบริษัท หวังสร้าง New S Curve ผลักดันธุรกิจเติบโต
CWT แรงต่อ 19% ตอบรับข่าวบอร์ดไฟเขียวบริษัทลูก “ชัยวัฒนา กรีน แมนเนจเม้นท์” รุกธุรกิจใหม่ ลงทุนในสินทรัพย์ดิจิทัล เข้าศึกษาการสร้างเหมืองขุดบิตคอยน์ จากการใช้พลังงานหมุนเวียนที่มีอยู่ในกลุ่มบริษัท หวังสร้าง New S Curve ผลักดันธุรกิจเติบโต
22 ก.พ. 2565

ผู้สื่อข่าวรายงานว่า ราคาหุ้นบริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ณ เวลา 10:21 น. อยู่ที่ระดับ 4.94 บาท บวก 0.78 บาท หรือ 18.75% สูงสุดที่ระดับ 5.20 บาท ต่ำสุดที่ระดับ 4.74 บาท ด้วยมูลค่าการซื้อขาย 711.74 ล้านบาท

ด้านนายวีระพล ไชยธีรัตต์ กรรมการผู้จัดการ CWT เปิดเผยว่า ที่ประชุมคณะกรรมการบริษัทย่อย มีมติให้บริษัท ชัยวัฒนา กรีน แมนเนจเม้นท์ จำกัด ดำเนินการขอเพิ่มวัตถุประสงค์เพื่อลงทุนในสินทรัพย์ดิจิทัล พร้อมศึกษาการนำกำลังการผลิตส่วนเกินที่เหลืออยู่ของโรงไฟฟ้าพลังงานหมุนเวียน เพื่อนำมาใช้เป็น Green Bitcoin Mining รองรับนโยบาย Net Zero หรือเป้าหมายการปลดปล่อยก๊าซเรือนกระจกสุทธิเป็นศูนย์อีกด้ว
“การขุดบิตคอยน์นั้นใช้พลังงานอย่างมหาศาลถึง 110 เทราวัตต์ชั่วโมงต่อปี ซึ่งเทียบเท่าการใช้พลังงานของประเทศเล็ก ๆ มีผลกระทบต่อสิ่งแวดล้อมทั้งทางตรงและทางอ้อม ทำให้หลายประเทศหันมาให้ความสำคัญกับพลังงานสะอาดมากยิ่งขึ้น” นายวีระพล กล่าว
ทั้งนี้ ผลการประชุม COP26 ที่ประเทศไทยได้มีส่วนร่วมเป็นภาคีสมาชิกที่มีเป้าหมายสำคัญ คือการควบคุมอุณหภูมิเฉลี่ยของโลกไม่ให้สูงเกินกว่า 2 องศาเซลเซียส ประกอบกับนโยบาย Net Zero การไม่ปล่อยก๊าซเรือนกระจกสู่ชั้นบรรยากาศเพิ่มเติม เพื่อสนับสนุนการแก้ไขวิกฤตสภาพอากาศ
ดังนั้น บริษัทจึงเล็งเห็นโอกาสจากการใช้พลังงานหมุนเวียนจากกำลังการผลิตส่วนเกินทั้งในโครงการของกลุ่มบริษัทและพันธมิตรที่จะได้ร่วมกันสร้าง Bitcoin Mining ที่เป็นมิตรกับสิ่งแวดล้อม ให้มีสัดส่วนของพลังงานที่ใช้ในการขุดเหรียญดิจิทัลที่ไม่ก่อมลพิษเพิ่มให้กับโลก ทั้งยังมีต้นทุนค่าไฟฟ้าที่ต่ำกว่าซื้อจากการไฟฟ้าและลดการใช้ทรัพยากรของส่วนรวมได้ โดยคาดว่าจะเห็นความคืบหน้าของโครงการภายในปี 2565
นอกจากนี้ บริษัทมีความมั่นใจว่าการขยายการลงทุนในสินทรัพย์ดิจิทัล การสร้างเหมืองขุดบิตคอยน์จากการใช้พลังงานหมุนเวียน (Green Bitcoin Mining) จะช่วยสร้าง New S Curve ให้กับธุรกิจ และเป็นการต่อยอดธุรกิจเดิมที่มีความแข็งแกร่งอยู่แล้ว สนับสนุนผลงานเติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้น
โดยปัจจุบันบริษัทมีโรงไฟฟ้าที่ขายไฟเข้าระบบเชิงพาณิชย์ (COD) ขนาดกำลังการผลิต 9.9 เมกะวัตต์ และมีโครงการโรงไฟฟ้าขยะชุมชน จังหวัดนครสวรรค์ขนาดกำลังการผลิต 9.9 เมกะวัตต์ ที่อยู่ระหว่างพัฒนา ซึ่งปัจจุบันได้สัญญาบริหารจัดการขยะแล้ว 25 ปี และอยู่ระหว่างการก่อสร้างโรงงานแยกขยะ เพื่อเตรียมการต่อยอดเป็นโรงไฟฟ้าขยะชุมชนได้ภายในเร็ว ๆ นี้